text: У 11.30 Яго Эмінэнцыя ксёндз кардынал цэлебраваў св. Імшу ў Пабрыгіцкім касцёле для сясцёр з манаскіх ордэнаў.
  Падчас яе ксёндз іерарх звярнуўся да сясцёр, якія працуюць у нашай дыяцэзіі, з Божым словам. У казанні Ксёндз Кардынал звярнуў увагу на багаты літургічны змест сённяшняга дня. Па-першае, працягваецца Адвэнт – час падрыхтоўкі да Божага Нараджэння. “Хрыстос стукае ў нашы сэрцы. Ён чакае малітвы”, - сказаў іерарх. Другая акалічнасць – гэта ўспамін св. Мікалая. Прыгадваючы пра яго, ксёндз кардынал адзначыў, што “мерай святасці з’яўляецца якасць малітвы”. Трэцяя акалічнасць – гэта 305-годдзе кансэкрацыі гродзенскай катэдральнай базылікі. †
  Прыгожым падарункам для парафіян катэдральнай базылікі і пробашча ксяндза Яна Кучынскага ў 305-гадавіну кансэкрацыі святыні была прысутнасць ксяндза кардынала Зянона Грахалеўскага на вячэрняй св. Імшы.
  Ксёндз кардынал звярнуўся да сабраных у святыні з Божым словам: “У гэтай катэдры ёсць свая гісторыя. Спачатку катэдра была касцёлам айцоў езуітаў, пазней – на працягу многіх год катэдральным касцёлам. У савецкія гады (1961 – 1988 гг.) яна засталася без ксяндза. У 1991 г. гэты касцёл быў абвешчаны катэдральнай базылікай і адначасова катэдрай Гродзенскай дыяцэзіі, якая была ўтворана. Ён з’яўляецца адлюстраваннем Касцёла, чым ёсць вернікі. Святы Павел назваў вернікаў жывымі каменнямі, з якіх пабудавана Божая святыня. Гэтая святыня, збудаваная з каменняў, павінна дапамагчы нам будаваць. Бог хоча жыць у нашых сэрцах. Духоўны Касцёл павінен быць вялікі і прыгожы.
  У першы дзень свайго побыту на Гродзеншчыне ксёндз кардынал наведаў Марыйны санктуарый у Капцёўцы. Перад абразом Чанстахоўскай Божай Маці ксёндз кардынал маліўся за ўвесь Касцёл малітвай “Пад Тваю абарону”. Ксёндз Міхал Ластоўскі, пробашч парафіі, расказаў дастойнаму госцю пра гісторыю святыні і сваіх парафіян. Ксёндз Міхал падкрэсліў, што, дзякуючы намаганням ксяндза Лешка Дамагалы, які пры дапамозе парафіян пабудаваў касцёл, распаўсюдзіўся паломніцкі рух у Капцёўку.
  Яго Эмінэнцыя пакінуў запіс у памятнай кнізе ў Капцёўцы: “Я вельмі рады, што мог памаліцца ў гэтым прыгожым санктуарыі Яснагурскай Божай Маці. Няхай Божая Маці шчыра благаславіць душпастыра, усіх парафіян, а таксама паломнікаў. Няхай Яна вядзе ўсіх да Яе Сына Хрыста, якога сёння свет вельмі патрабуе”.
  «Тут, у гэтай святыні, мы адчуваем сябе ўсе адной сям’ёй, у якой ёсць адзін Айцец у небе. Мы ўсведамляем неабходнасць любові. Тут цераз сакрамэнты мы больш аб’ядноўваемся з Богам. Тут вучымся сапраўднай мудрасці жыцця. Езус Хрыстус прысутнічае перш за ўсё ва Эўхарыстыі» – зазначыў іерарх.
  У другі дзень свайго побыту ў Гродне а 10.00 гадзіне Яго Эмінэнцыя ксёндз кардынал Зянон Грахалеўскі наведаў рэдакцыю газеты “Слова Жыцця”, каталіцкі партал Гродзенскай дыяцэзіі – grodnensis.by, а таксама выдавецтва нашай дыяцэзіі.
  Ксёндз кардынал пазнаёміўся з дзейнасцю мас-медыяў у Гродзенскай дыяцэзіі. Яго Эмінэнцыя падкрэсліў, што каталіцкія СМІ даюць чалавеку магчымасць паглядзець на гэты свет цераз прызму Хрыста і Евангелля. “Каталіцкі друк дае сучаснаму чалавеку – зазначыў іерарх, - шмат дабра, чалавек можа спаткацца з Богам”.
  У той самы дзень а 15.00 гадзіне ў актавай зале Яна Паўла II ВДС у Гродне адбылася сустрэча ксяндза кардынала Зянона Грахалеўскага з рэктарамі духоўных семінарый Беларусі, выкладчыкамі дзяржаўных універсітэтаў, студэнтамі і семінарыстамі, а таксама з прадстаўнікамі мас-медыяў.
  Ксёндз кардынал прачытаў рэферат на тэму “Навізна Хрыстовага святарства”. Далей прайшла прэс-канферэнцыя для прадстаўнікоў сродкаў масавай інфармацыі.
  «Дзяржава некампетэнтна ў рэлігійных справах. Аднак яна абавязана паважаць правы сваіх грамадзян. Напрыклад, да гэтых праў належыць права бацькоў выхоўваць дзяцей згодна з уласным сумленнем», - сказаў кардынал падчас прэс-канферэнцыі.
  Вечарам 7 снежня ў Пабрыгіцкім касцёле Яго Эмінэнцыя ксёндз кардынал Зянон Грахалеўскі цэлебраваў св. Імшу для моладзі г. Гродна.
  Пасля св. Імшы гродзенская моладзь пазнаёміла кс. кардынала з душпастырскай дзейнасцю студэнтаў. Далей быў час для размовы з Яго Эмінэнцыяй. Моладзь задавала пытанні пра дзяцінства і маладосць кс. кардынала, пра таямніцу яго прызвання да святарскай службы. Некалькі пытанняў датычылася сувязяў кс. кардынала з Божым слугой Янам Паўлам II. Сустрэча з кс. кардыналам Зянонам Грахалеўскім была вельмі цікавай і плённай для гродзенскай моладзі.
  Урачыстасць Беззаганнага Зачацця НПМ і дыяканскія пасвячэнні сабралі ў катэдральнай базыліцы ў Гродне шмат вернікаў і духоўных асоб.
  Ксёндз кардынал Зянон Грахалеўскі быў галоўным цэлебрантам св. Імшы а 12 00 гадзіне, а канцэлебравалі яе кс. біскупы: Аляксандр Кашкевіч і Антоній Дзям’янка, кс. арцыбіскуп Тадэвуш Кандрусевіч і шматлікія святары. Ксёндз кардынал удзяліў тром алюмнам з гродзенскай ВДС дыяканскіх пасвячэнняў. Аляксандр Вілюшкевіч, Артур Валчкевіч і Ян Коўш сталі дыяканамі. Мінска-магілёўскі Мітрапаліт кс. арцыбіскуп Тадэвуш Кандрусевіч звярнуў увагу высокага пасланца Пятровай сталіцы на тое, што Касцёл у Беларусі жыве і чакае прыезду Бэнэдыкта XVI. Мітрапаліт папрасіў кардынала перадаць Святому Айцу запрашэнне прыехаць у Беларусь. Ксёндз кардынал, развітваючыся, заявіў, што беларускі Касцёл заваяваў яго сваёй верай.
  Гэтая ўрачыстая св. Імша ў гродзенскай катэдры была апошнім пунктам візіту кс. кардынала Зянона Грахалеўскага на Гродзеншчыне.
  < Папярэдняя
  Наступная >
  Актуальны нумар
  22 (315), 12 снежня 2010
  język polski
  Каляндар
  «Слова Жыцця»
  на 2022 год
  Літургічны каляндар
  Св. Францішка Ксаверыя, Святара
  Адзначаем імяніны:
  Францішка Ксаверыя, Касьяна
  Сёння ўспамінаем памерлых святароў:
  1964 + кс. Станіслаў Смялоўскі, проб. Казловічы;
  2002 + кс. Юзэф Кісель, проб. Вішнева
  Да канца года засталося дзён: 29
  ХVII Звычайная нядзеля
  24.07.22
  ХVIII Звычайная нядзеля
  24.07.22
  Чакаем Вашай падтрымкі
  Дарагія Чытачы!
  Просім Вас аб дапамозе ў абвяшчэнні Добрай Навіны. Мы чакаем Вашых лістоў, артыкулаў, здымкаў і падтрымкі ў фінансаванні газеты. Як адна сям’я “Слова Жыцця” мы прагнем несці Божае слова, гаварыць аб Хрысце і Касцёле ўсё большай колькасці людзей у Беларусі і па-за яе межамі.
  << больш падрабязную інфармацыю можна атымаць тут >>
  Ад шчырага сэрца
  Сардэчныя словы віншаванняў і пажаданняў з нагоды розных урачыстасцей, а таксама словы спачування і малітвы ў выпадку адыхода ў Дом Пана...
  Слова Жыцця: інфармацыйна–рэлігійная газета Гродзенскай дыяцэзіі; Год заснавання 1997
  Заснавальнік: Гродзенская Рыма–Каталіцкая Дыяцэзія; выдаўца: Курыя Гродзенскай Дыяцэзіі; Гродна 230025, вул. К. Маркса, 4, тэл. (+375)152 756438; e-mail: slowo.grodnensis@gmail.com